Viðlega smábáta í útgerð frá Reykjavík verður færð yfir í Vesturbugt og verður hafist handa við nauðsynlegar breytingar næsta haust eða vetur , samkvæmt upplýsingum Gísla Gíslasonar , hafnarstjóra . Á fundi stjórnar Faxaflóahafna á föstudag var hafnarstjóra falið að ræða við fulltrúa smábátaeigenda um aðgerðir til að efla útgerð smábáta frá Reykjavík og Akranesi . Á síðasta ári var aðeins um 500 tonnum landað úr smábátum í Reykjavík , en nálægt þúsund tonnum á Akranesi . Nú hafa bátar í útgerð einkum aðstöðu í Suðurbugt , Norðurbugt og á Verbúðarbryggju í Reykjavík og þá einkum við bryggju næst Ægisgarði í Suðurbugt . Fyrirhugað er að færa bryggjuna úr Suðurbugt í Vesturbugt á milli Slippsins og Sjóminjasafnsins , en samhliða þarf að ráðast í ýmsar aðrar framkvæmdir . Gísli segir að fyrirhugaðar byggingaframkvæmdir í Vesturbugtinni eigi ekki að trufla útgerðina ef vel verði að málum staðið . Nýliðun sífellt erfiðari Lítil þátttaka var í þjónustukönnun Faxaflóahafna varðandi aðstöðu smábátaútgerða , sem kynnt var á föstudag . Alls tók 21 smábátaeigandi í Reykjavík og á Akranesi þátt , en spurningalistinn var sendur á 53 smábátaeigendur . Rúmlega 61% svarenda í Reykjavík var jákvætt gagnvart flutningi aðstöðunnar í Vesturbugt . Í niðurstöðum segir meðal annars : „ Útgerð smábáta hefur átt undir högg að sækja síðustu ár þar sem nýliðun í þessari útgerð verður sífellt erfiðari . Endurnýjun innan stéttarinnar virðist hæg og því vert að halda utan um þessa útgerð með alúð þar sem um langa atvinnuhefð og menningu er að ræða . “ Gísli hafnarstjóri hyggst ræða við forsvarsmenn smábátaeigenda fljótlega og heyra skoðanir þeirra á því hvað sé til ráða í því skyni að sporna við frekari fækkun . Ítarlegri umfjöllun er að finna í Morgunblaðinu sem út kom í gær , þriðjudag .